

 **MINISTERUL SÃNÃTÃŢII**

 **INSPECŢIA SANITARĂ DE STAT**

 Str. Cristian Popişteanu nr.1-3, 010024, Bucureşti, ROMANIA

 Telefon: 021 / 3072557, email iss2@ms.ro

**RAPORT**

**privind acţiunea tematică de control referitoare la**

**verificarea condițiilor generale de igienă privind calitatea apei potabile în unitățile sanitare cu paturi publice și private**

În conformitate cu Planul naţional de acţiuni tematice de control în sănătate publică pentru anul 2025 şi ţinând cont de atribuţiile Ministerului Sănătăţii privind controlul respectării prevederilor legale în vigoare în ceea ce priveşte calitatea apei potabile, Inspecţia Sanitară de Stat a organizat şi a coordonat, în **perioada 03.02 – 28.02.2025,** acţiunea tematică de control referitoare la verificarea condițiilor generale de igienă privind calitatea apei potabile în unitățile sanitare cu paturi publice și private.

Acţiunea de control a vizat:

* verificarea sistemului de alimentare cu apă potabilă din sursă proprie la unitățile sanitare cu paturi catagrafiate la nivelul direcțiilor de sănătate publică județene;
* prelevare de probe de apă potabilă pentru determinări în laborator.

Pe parcursul derulării acţiunii de control inspectorii sanitari au verificat respectarea reglementărilor legale în vigoare în ceea ce priveşte calitatea apei potabile, conform:

* Ordonanței Guvernului nr. 7/2023 privind calitatea apei destinate consumului uman;
* HG nr. 971/2023 pentru aprobarea Normelor de supraveghere, monitorizare și inspectie sanitară a calității apei potabile;
* Ordinului MS nr. 1030/2009 privind aprobarea de reglementare sanitară pentru proiectele de amplasare, construire și pentru funcționarea obiectivelor ce desfășoară activități cu risc pentru starea de sănătate a populației, cu modificările și completările ulterioare;
* Ordinul nr. 914/2006 pentru aprobarea normelor privind condiţiile pe care trebuie să le îndeplinească un spital în vederea obţinerii autorizaţiei sanitare de funcţionare, cu modificările și completările ulterioare.

Totodată, controalele au vizat verificarea respectării actelor normative legate de personal (HG nr. 355/2007 privind supravegherea sănătăţii lucrătorilor, cu modificările şi completările ulterioare şi Ordinul nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă), a altor reglementări specifice sectorului de apă potabilă care au legătură cu domeniul sănătăţii publice, cum ar fi:

* Ordinul nr. 275/2012 privind aprobarea Procedurii de reglementare sanitară pentru punerea pe piaţă a produselor, materialelor, substanţelor chimice/amestecurilor şi echipamentelor utilizate în contact cu apa potabilă, cu modificările și completările ulterioare;
* HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, cu modificările și completările ulterioare;
* Ordinul nr. 726/1178/96/2015 privind stabilirea măsurilor necesare pentru efectuarea controalelor oficiale de către personalul împuternicit al autorităţilor publice responsabile prevăzut în art. 4 alin. (1) din HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, pentru a asigura respectarea Regulamentului (UE) nr. 528/2012;

- Ordinul nr. 10/368/11/2010 privind aprobarea procedurii de avizare a produselor biocide care sunt plasate pe piaţă pe teritoriul României, cu modificările și completările ulterioare.

De asemenea, inspectorii sanitari au aplicat, după caz, prevederile HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

Pentru deficienţele constatate în cadrul controalelor au fost aplicate următoarele  **sancţiuni contravenţionale**:

- **17 avertismente**

**- 8 amenzi în valoare totală de 73.600 lei.**

Inspectorii sanitari au retras de la utilizare 173 kg produse biocide neconforme.

* În anul 2025, la nivel național, au fost **catagrafiate** de către inspectorii sanitari **49 unități sanitare cu paturi, publice și private care dețin surse proprii de apă** (stații de tratare și rețele de distribuție a apei potabile), 20 dintre acestea fiind racordate și la sistemul public de alimentare cu apă potabilă.
* Din cele 49 obiective controlate, inspectorii sanitari au identificat că **17 unități sanitare au autorizație sanitară de funcționare pentru sursa de apă,** iar prevederile din aceste acte sunt respectate.
* În urma centralizării informațiilor la nivel național rezultă următoarele:
* în cele 35 unități sanitare care dețin surse de apă potabilă se asigură calitatea apei. Certificarea calității apei potabile în interiorul a 44 unității sanitare se face pe baza planului de monitorizare avizat de DSP-uri, în 46 unități sanitare punctele de prelevare a apei este stabilită de comun acord cu DSP-urile;
* la 38 unități sanitare există rezervă pentru asigurarea apei de consum, în 39 unități sanitare produsele, materialele, echipamentele, substanțele chimice (amestecuri) care vin în contact cu apa potabilă sunt avizate/notificate;
* în 39 unități sanitare se efectuează, cel puţin odată pe an, operaţii de curăţenie, spălare şi dezinfecţie a rezervoarelor, iar 33 unități sanitare dețin evidenţele operaţiilor de golire, curăţare, spălare şi dezinfecţie a rezervoarelor de înmagazinare, precum şi a eficienţei operaţiunilor;
* în 28 unități sanitare se asigură dezinfecţia eficientă a apei potabile evidenţiată prin monitorizarea dezinfectantului rezidual liber;
* în 44 unități sanitare se respectă frecvența de prelevare a probelor de apa potabilă.
* din cele 49 stații de tratare apă potabilă din unitățile sanitare, 46 dețin captare adecvată, la 35 stații de tratare procesul de tratare este aplicat adecvat, iar la 28 stații de tratare clorinarea/dezinfecția se realizează în mod corespunzător;
* la 32 stații de tratare a apei se realizează controlul înregistrărilor/documentelor, la 25 stații de tratare se efectuează controlul monitorizării operaționale, iar la 37 stații de tratare se face controlul monitorizării de audit.
* La nivel național inspectorii sanitari au prelevat **108 probe de apă** din unitățile sanitare cu sursă proprie de apă. Dintre acestea, **4 probe au fost neconforme la parametrii microbiologici, 11 probe au fost neconforme la parametrii chimici și 17 probe au fost neconforme la parametrii indicatori.**
* Unitățile sanitare cu paturi cu sursă proprie de apă care nu dețin autorizație sanitară de funcționare sunt în județele Alba, Arad, Argeș, Bihor, Botoșani, Brașov, Dolj, Galați, Giurgiu, Iași, Maramureș, Mureș, Olt, Prahova, Suceava, Teleorman, Timiș, Tulcea, Vaslui, Vâlcea, Vrancea.
* Inspectorii sanitari din cadrul DSP-urilor au identificat următoarele **neconformităţi:**

- lipsă autorizației sanitare de funcționare pentru sistemul de tratare și distribuție a apei din sursă proprie, autorizația nu include toate componentele sistemului de tratare și alimentare apă potabilă; autorizația sanitară de funcționare nu a fost vizată anual;

- nesolicitarea autorizaţiei sanitare de funcţionare pentru tratarea şi distribuţia apei potabile în incinta unității sanitare, conform prevederilor Ordinului nr. 1030/2009;

- darea în consum public a apei care nu corespunde condițiilor de potabilitate prevăzute în reglementărilor legale în vigoare;

- neefectuarea monitorizării calității apei potabile la toți parametri prevăzuți în OG nr. 7/2023 sau nerespectarea frecvenței monitorizării operaționale a calității apei potabile, stabilite în graficul avizat de DSP;

- neactualizarea planului de monitorizare a calității apei potabile pentru anul 2025, prin includerea identificării și evaluării riscurilor, neîntocmirea unui plan de management al riscului, cu măsuri de control, de monitorizare, planuri pentru incidente şi situaţii de urgenţă şi proceduri aferente, corespunzător legislației în vigoare;

- sistemul de acoperire al rezervorului utilizat pentru înmagazinarea apei potabile nu este eficient și adecvat, neasigurându-se protecția sanitară; rezervoarele de apă (stocare apă potabilă și stocare apă pentru incendiu) prezintă marginile erodate;

- spațiul în care sunt amplasate rezervoarele este insalubru, cu pavimentul și pereții prezentând urme de infiltrații de ape pluviale;

- neîntocmirea protocolului privind golirea, curățarea și dezinfecția rezervorului de apă, clorinarea apei și întreținerea spațiilor de acces la foraje și rezervoare, precum și verificarea eficienței acestor operațiuni;

- nu se face dovada verificării tehnice a instalației de dozare a produsului biocid utilizat;

- neprezentarea planurilor de măsuri pentru rezultatele neconforme ale probelor de apă potabilă recoltate în anul 2024;

- lipsa programului de monitorizare de audit a calității apei;

- neîncheierea de către unitatea sanitară a unui contract cu DSP pentru efectuarea monitorizarii de audit;

- absența documentației tehnice care a stat la baza autorizării;

- structura funcțională autorizată nu este în concordanță cu structura funcțională reală a sistemului de alimentare cu apă;

- starea igienico-sanitară necorespunzătoare în încăperile în care sunt amplasate componente ale sistemului de aprovizionare cu apă (bazine, foraje colectoare);

- capace deteriorate sau neigienizate la unele dintre forajele de la sursele de apă;

- neasigurarea perimetrului de protecție sanitară la unele surse de apă;

- neconcordanța între elementele componente ale sistemului de aprovizionare cu apă și autorizația Sistemului de Gospodările a Apelor;

- nerespectarea indicațiilor producătorilor privind frecvența de întreținere a instalațiilor de tratare a apei;

- neefectuarea dezinfecției apei potabile deoarece nu există stație de clorinare;

- lipsa documentelor tehnice pentru instalațiile de tratare a apei și a registrelor de întreținere a acestora;

- nu există instalație de dezinfecție a apei din sursa proprie-fântână;

- nu există rezervoare de acumulare apă potabilă dimensionate pentru a asigura o rezervă de consum de 1-3 zile;

- neefectuarea operațiunilor de curățare, spălare şi dezinfecţie a rezervorului de apă;

- nu se monitorizează/consemnează cantitatea de substanţă dezinfectantă introdusă zilnic în apă;

- consemnarea incompletă a operațiunilor de curățare și dezinfecție a rezervoarelor de apă sau lipsa documentelor care să ateste efectuarea operațiunilor de curățare și dezinfecție curente și periodice;

- neefectuarea clorinării apei din foraj;

- nu sunt disponibile dovezi privind efectuarea controlului eficienţei operaţiunilor de golire, curăţare, spălare şi dezinfecţie prin analize de calitate a apei după extinderea reţelei de distribuţie şi nici după intervenţiile ca urmare a avariilor în reţeaua de distribuţie;

- nu se înregistrează întreruperile în furnizarea apei din sistemul propriu, avariile și nici intervențiile în sistem;

- neîntocmirea și/sau nepăstrarea proceselor verbale de spălare și dezinfecție a bazinelor și a întregului sistem de distribuție apă potabilă;

- sistemul de dezinfecție și dedurizare a apei din sursa proprie era defect la data controlului;

- nerespectarea calendarului din planul privind monitorizarea calității apei potabile din sursa proprie;

- neîntocmirea regulamentului de exploatare, funcționare și întreținere a instalațiilor de aprovizionare cu apă pentru consum uman și a planului de management al riscului;

- neîntocmirea procedurii pentru gestionarea neconformităților generate de disfuncționalități în procesul de dezinfecție a apei sau privind funcționarea sistemului de producere/furnizare apă;

- neutilizarea pentru dezinfecție a produselor biocide TP5 conforme;

- aprovizionarea insuficientă cu produse biocide dezinfectante;

- utilizarea produselor biocide cu etichetă necorespunzătoare;

- neasigurarea dezinfecției eficiente a apei potabile evidențiată prin monitorizarea dezinfectantului rezidual liber;

- neprecizarea mențiunilor referitoare la lotul, data de expirare a produsului biocid pentru asigurarea trasabilității;

- nestabilirea punctelor de recoltare a probelor de apă potabilă în planul de monitorizare operațională;

- utilizarea materialelor în contact cu apa potabilă fără avize sanitare în conformitate cu Ordinul MS nr. 275/2012 pentru toate instalațiile și componentele sistemului de alimentare cu apă potabilă sau lipsa documentelor care atestă acest lucru;

* neaplicarea unor proceduri de dezinfecţie a apei din sursele proprii utilizată în întreaga unitate sanitară, în vederea eliminării sau inactivării microorganismelor patogene din apă, în scopul asigurării calităţii microbiologice;
* nedesemnarea unui responsabil cu organizarea activității de asigurare a calității apei potabile la nivelul unității sanitare;

- efectuarea controlului medical periodic cu frecvență insuficientă pentru personalul care deservește sistemul de aprovizionare cu apă potabilă;

- efectuarea operațiunilor de dezinfecție de către personal fără certificarea însușirii noțiunilor fundamentale de igienă;

- neinstruirea responsabilului cu organizarea activității de asigurare a calității apei potabile;

- personalul responsabil nu deține în fișa postului atribuții privind funcționarea, exploatarea și întreținerea sistemului propriu de alimentare cu apă;

- control medical periodic neefectuat la termen, pentru toți angajații;

* **Măsuri dispuse** de inspectorii sanitari:
* depunerea documentatiei la DSP pentru obținerea autorizației sanitare de funcționare;
* respectarea termenului prevăzut în planul de conformare pentru amenajarea rezervei de apă a unității sanitare;
* dezinfecția periodică a sursei de apă cu produse biocide avizate;
* prelevare de probe de apă care vor fi analizate la un laborator înregistrat la MInisterul Sănătății;
* monitorizarea / consemnarea cantității de dezinfectant folosită zilnic la dezinfecția apei;
* depunerea documentaţiei necesare în vederea reavizării autorizației sanitare de funcționare;
* efectuarea monitorizării calității apei provenite din sursă proprie (foraj) la toți parametrii prevăzuți în OG nr. 7/2023.
* interzicerea folosirii apei din sursa proprie pentru consumul uman și asigurarea apei potabile din altă sursă, până la refacerea calității;
* refacerea calității apei potabile din sursa proprie/asigurarea parametrilor de calitate, conform prevederilor OG nr. 7/2023;
* obținerea documentelor de reglementare sanitară pe durata întregului proces de proiectare, reabilitare și funcționalizare a sursei proprii de apă (aviz, autorizație sanitară de funcționare);
* monitorizarea calității apei potabile timp de un an, conform prevederilor OG nr. 7/2023 și HG nr. 971/2023 și autorizarea sistemului de tratare și distribuție a apei potabile;
* igienizarea prin văruire a tuturor încăperilor în care sunt amplasate componente ale sistemului de aprovizionare cu apă (bazine, puțuri colectoare);
* împrejmuirea cu gard a sursei de apă;
* înlocuirea capacului deteriorat cu un capac etanș, lavabil și dezinfectabil;
* efectuarea controlului medical periodic cu frecvență semestrială pentru personalul care deservește sistemul de aprovizionare cu apă potabilă;
* efectuarea cu frecvență minim anuală și consemnarea în procese verbale a operațiunilor de curățare și dezinfecție a rezervoarelor de înmagazinare a apei potabile;
* efectuarea operațiunilor de dezinfecție doar de către personal care și-a însușit noțiunile fundamentale de igienă;
* corectarea autorizației Serviciului de Gospodărire a Apelor, astfel încât informațiile din aceasta să corespundă cu instalațiile existente în unitate;
* consemnarea operațiunilor de dezinfecție curente și periodice ale surselor și bazinului de înmagazinare în procese verbale de curățare și dezinfecție;
* aprovizionarea cu dezinfectanți din toate categoriile utilizate în unitate (inclusiv TP5), în cantități corespunzătoare cu cele calculate la stabilirea necesarului anual de biocide;
* obținerea documentelor tehnice pentru instalațiile de tratare a apei și întocmirea de registre de întreținere tehnică a acestora;
* întocmirea și avizarea unui plan de monitorizare a calității apei potabile pe anul în curs;
* întreg personalul implicat în întreținerea sistemului de aprovizionare cu apă potabilă va fi înscris la cursuri de însușire a noțiunilor fundamentale de igienă în vederea obținerii certificatelor de absolvire;
* consemnarea corectă în procesele verbale de dezinfecție a forajului a tuturor elementelor esențiale privitoare la aceste operațiuni;
* întocmirea de registre/dosare tehnice pentru fiecare instalație/dispozitiv de tratare a apei (cărți tehnice, întrețineri periodice, intervenții);
* înlocuirea capacului forajului, în așa fel încat să se asigure o etanșeizare cât mai bună;
* respectarea indicațiilor producătorilor în privința utilizării și întreținerii instalațiilor de tratare a apei potabile;
* efectuarea întreținerii/intervențiilor la sistemul de alimentare cu apă doar de către personal care și-a însușit noțiunile fundamentale de igienă;
* utilizarea doar a materialelor în contact cu apa potabilă însoțite de avize, în conformitate cu Ordinul MS nr. 275/2012 pentru toate instalațiile și componentele sistemului de alimentare cu apă potabilă;
* igienizarea cabinei forajului și recondiționarea capacului forajului;
* igienizarea bazinului de înmagazinare apă;
* întocmirea, implementarea și respectarea procedurii privind gestionarea neconformităților generate de disfuncționalități în procesul de dezinfecție a apei și privind funcționarea sistemului de producere/furnizare apă;
* implementarea, respectarea și monitorizarea planului de măsuri pentru prevenirea contaminării microbiene cu transmitere prin apa din sistemul de distribuție pentru anul 2025;
* înregistrarea datelor de identificare ale produsului biocid utilizat pentru dezinfecția apei, respectiv producător, lot, data de expirare,capacitate într-un registru special de monitorizare a consumului zilnic;
* la achiziționarea produsului biocid utilizat pentru dezinfecția apei se vor solicita actul administrativ de plasare pe piață, precum și fișa cu date tehnice de securitate în vederea depozitării și utilizării acestuia conform recomandărilor producătorului;
* întocmirea planului de monitorizare a sursei proprii de apă, avizat de DSP;
* achiziționare și montarea stației de clorinare pentru dezinfecția apei potabile;
* asigurarea unuirezervor de apă care să fie amplasat în circuitul general al apei și care să asigure o rezervă de consum de 1-3 zile;
* **î**ntocmirea programului de monitorizare de audit a calității apei în conformitate cu prevederile OG nr. 7/2023 și HG nr. 971/2023
* efectuarea dezinfecției eficiente a apei distribuite, astfel încât în permanență și în orice punct al rețelei de distribuție să se asigure valori ale clorului rezidual liber între 0,1 și 0,5 mg/l, în conformitate cu prevederile OG nr. 7/2023;
* măsurarea capacității fiecarui rezervor de stocare cu firmă specializată;
* asigurarea cu apă potabilă a consumatorilor din unitatea sanitară pe toată perioada efectuarii lucrărilor;
* efectuarea tuturor parametrilor incluși în planul de monitorizare operațională pe anul 2025, la un laborator înregistrat MS pentru monitorizarea calității apei;
* identificarea tuturor cauzelor care au dus la apariția neconformităților pentru fiecare parametru și repetarea analizelor pentru parametrii neconformi;
* asigurarea perimetrului de protecția sanitară pentru foraj;
* obligativitatea furnizorului de apă de a asigura apă potabilă la parametrii de calitate și de a întreprinde toate măsurile necesare în acest sens;
* menținerea în permanență a valorilor parametrilor fizico-chimici și microbiologici în limitele admise în conformitate cu prevedrile OG nr. 7/2023 privind calitatea apei destinate consumului uman;
* asigurarea mentenanței stației de tratare a apei cu firmă specializată, conform recomandărilor producătorilor;
* asigurarea în permanență a stocului substanțelor biocide utilizate pentru dezinfecția apei potabile avizate, depozitate corespunzător și utilizate în conformitate cu recomandările producătorilor;
* monitorizarea zilnică, cu consemnarea în registrul de evidență, a valorilor parametrilor clor și pH, utilizându-se trusa din dotare;
* respectarea ritmului și punctelor de prelevare apă potabilă conform planului de monitorizare avizat de DSP;
* revizuirea procedurii privind asigurarea calitații apei, cu stabilirea prin fișa postului a responsabilităților personalului implicat, în situații de risc privind calitatea apei potabile distribuite în unitatea sanitară;
* asigurarea etanşeităţii căminului branşamentului;
* instruirea întregului personal implicat în tratarea şi distribuţia apei în ceea ce priveşte prevederile OG nr. 7/2023 ŞI HG nr. 971/2023;
* actualizarea procedurilor/protocoalelor privind instrucţiunile de lucru privind curăţarea şi dezinfecţia rezervorului de apă în conformitate cu legislaţia în vigoare;
* respectarea măsurilor de rutină pentru prevenirea contaminării microbiene cu transmitere prin apa din sistemul de distribuţie;
* se va face dovada eficienţei operaţiilor de golire, curăţare, spălare şi dezinfecţie prin analize de calitate a apei după instalarea reţelelor de distribuţie şi după orice fel de intervenţie ca urmare a avariilor în reţeaua de distribuţie;
* desemnarea unui responsabil cu organizarea activității de asigurare a calității apei potabile la nivelul unității sanitare;
* consemnarea scrisă a monitorizării clorului activ din apă conform planului de monitorizare a calității apei potabile;
* instruirea responsabilului cu organizarea activității de asigurare a calității apei potabile și a personalului implicat cu privire la însuşirea noţiunilor fundamentale de igienă referitoare la producţia şi distribuţia apei potabil;
* actualizarea planului de monitorizare a calității apei potabile pentru anul 2025, prin includerea identificării și evaluării riscurilor, întocmirea unui plan de management al riscului, cu măsuri de control, de monitorizare, planuri pentru incidente şi situaţii de urgenţă şi proceduri aferente, corespunzător legislației în vigoare, privind calitatea apei destinate consumului uman;
* aplicarea unor proceduri de dezinfecţie a apei din sursele proprii utilizată în întreaga unitate sanitară, în vederea eliminării sau inactivării microorganismelor patogene din apă, cu scopul asigurării calităţii microbiologice;
* întocmirea și păstrarea proceselor verbale de spălare și dezinfecție a bazinelor și a întregului sistem de distribuție apă potabilă;
* depunerea documentației în vederea obținerii autorizației sanitare de funcționare pentru sistemul propriu de alimentare cu apă potabilă a unității sanitare cu paturi;
* măsuri de curăţare, spălare/îndepărtare a biofilmului şi a crustelor şi/sau dezinfectare a componentelor contaminate;
* interzicerea utilizării apei la nivelul blocului alimentar;
* verificarea eficienţei operaţiilor de golire, curăţare, spălare şi dezinfecţie prin analize de calitate a apei după după orice intervenţie asupra rezervoarelor sau a reţelelei de distribuţie;
* luarea tuturor măsurilor necesare pentru asigurarea unei zone de protecție cu regim de restricție pentru foraj;
* respectarea frecvenței monitorizării operaționale a calității apei potabile, stabilite în graficul avizat de DSP;
* igienizarea bazinului de înmagazinare a apei potabile;
* stabilirea şi înscrierea punctelor de prelevare a probelor de apǎ în planul de monitorizare operaţionalǎ a calitǎţii apei potabile pe anul 2025;
* înlocuirea sistemului de dezinfecție și dedurizare a apei din sursa proprie, defect la data controlului;
* efectuarea verificării tehnice a instalației de dozare substanță clorigenă;
* efectuarea lucrărilor de reparații la nivelul marginilor bazinelor și realizarea unui sistem de acoperire eficient și adecvat pentru bazinele de apă potabilă;
* evacuarea obiectelor depozitate în spațiul in care sunt amplasate rezervoarele de apă potabilă.

Pentru asigurarea protecţiei sănătăţii, inspectorii sanitari vor continua acţiunile tematice de control referitoare la verificarea condițiilor generale de igienă privind calitatea apei potabile în unitățile sanitare cu paturi publice și private la care au fost depistate deficienţe şi abateri de la prevederile legislative în vigoare.